b'\n_START_ARTICLE_\nAdefovir\n_START_SECTION_\nUporaba\n_START_PARAGRAPH_\nAdefovir se uporablja za zdravljenje hepatitisa B  in oku\xc5\xbeb z virusom herpesa simpleksa._NEWLINE_Pri oku\xc5\xbebi z virusom HIV ni u\xc4\x8dinkovit.\n_START_SECTION_\nZgodovina\n_START_PARAGRAPH_\nAdefovir je odkril Anton\xc3\xadn Hol\xc3\xbd z In\xc5\xa1tituta za organsko kemijo in biokemijo na Akademiji znanosti Republike \xc4\x8ce\xc5\xa1ke. Zdravilo je razvila farmacevtska dru\xc5\xbeba Gilead Sciences, in sicer sprva za zdravljenje oku\xc5\xbebe z virusom HIV (pod lastni\xc5\xa1kim imenom Preveon). Novembra 1999 je skupina izvedencev ameri\xc5\xa1kemu Uradu za prehrano in zdravila (FDA) odsvetovala podelitev dovoljenja za promet s tem zdravilom zaradi zadr\xc5\xbekov glede resnosti in pogostnosti ne\xc5\xbeelenih u\xc4\x8dinkov na ledvice pri odmerkih 60 ali 120\xc2\xa0mg. FDA je upo\xc5\xa1teval izveden\xc5\xa1ko mnenje in zavrnil odobritev zdravila za zdravljenje oku\xc5\xbebe s HIV-om._NEWLINE_Podjetje Gilead Sciences je s tem prenehalo z raziskovanjem zdravila za uporabo na tem podro\xc4\x8dju, vendar pa so nadalje razvijali zdravilo proti hepatitisu B, pri katerem je adefovir u\xc4\x8dinkovit pri veliko ni\xc5\xbejih odmerkih (10\xc2\xa0mg). FDA je za to indikacijo podelila zdravilu dovoljenje 20. septembra 2001; zdravilo se za namen zdravljenja hepatitisa B tr\xc5\xbei pod imenom Hepsera. V Evropski uniji je zdrailo Hepsera pridobilo dovoljenje marca 2003.\n_START_SECTION_\nMehanizem delovanja\n_START_PARAGRAPH_\nAdefovir deluje tako, da zavre reverzno transkriptazo, encim z bistvenim pomenom za razmno\xc5\xbeevanje virusa hepatitisa B (HBV) v \xc4\x8dlove\xc5\xa1kem telesu._NEWLINE_Zdravilo je odobreno za zdravljenje kroni\xc4\x8dnega hepatitisa B pri odraslih, pri katerih sta dokazana aktivna replikacija virusa in bodisi trajno povi\xc5\xa1ane vrednosti serumskih aminotransferaz (zlasti ALT) bodisi histolo\xc5\xa1ko aktivna bolezen._NEWLINE_Poglavitna prednost adefovirja pred lamivudinom (slednji je bil odobren kot prvo zdravilo iz skupine NRTI za zdravljenje hepatitisa B) je zlasti veliko po\xc4\x8dasnej\xc5\xa1i razvoj odpornosti virusa proti zdravilu._NEWLINE_Adefovir je v zdravilu Hepsera v obliki predzdravila adefovir dipivoksila, ki vsebuje dve pivaloiloksimetilni enoti.'